ORDE do 6 de xuño de 2005 pola que se aproban os estatutos do Colexio Provincial de Avogados de Lugo.
CONSELLERÍA DE XUSTIZA, INTERIOR E ADMINISTRACIÓN LOCAL — III. OUTRAS DISPOSICIÓNS — 08/07/2005

De acordo co establecido no artigo 150.2º da Constitución española, a Lei orgánica 16/1995, do 27 de decembro, de transferencia de competencias á Comunidade Autónoma galega, transfire no marco da lexislación básica do Estado, o desenvolvemento lexislativo e a execución en materia de corporacións de dereito público representativas de intereses económicos e profesionais.
A transferencia en materia de colexios oficiais ou profesionais fíxose efectiva a través do Real decreto 1643/1996, do 5 de xullo e asumiuse polo Decreto 337/1996, do 13 de setembro, da Xunta de Galicia, asignándolle as funcións á Consellería de Xustiza, Interior e Relacións Laborais (na actualidade Consellería de Xustiza, Interior e Administración Local en virtude do Decreto 8/2003, do 18 de xaneiro).
A Lei 11/2001, do 18 de setembro, de colexios profesionais da Comunidade Autónoma de Galicia, ditada en virtude da devandita competencia, dispón na súa disposición transitoria que os colexios profesionais que estivesen constituídos á entrada en vigor desta lei adaptarán os seus estatutos a ela.
Dando cumprimento a esta disposición o Colexio Provincial de Avogados de Lugo acordou en Xunta Xeral a aprobación dos estatutos. Posteriormente foron comunicados a esta consellería para os efectos da súa aprobación definitiva, logo da cualificación de legalidade, tal como dispón o artigo 18.1º da Lei 11/2001, do 18 de setembro.
Tendo en conta o exposto, e verificada a adecuación á legalidade dos devanditos estatutos e no uso das facultades que me foron conferidas,
DISPOÑO:
Artigo único.
Aprobar os estatutos do Colexio Provincial de Avogados de Lugo, que figuran como anexo a esta orde.
Disposición derradeira
Esta orde entrará en vigor aos vinte días da súa publicación no Diario Oficial de Galicia.
Santiago de Compostela, 6 de xuño de 2005.
Jesús C. Palmou Lorenzo
Conselleiro de Xustiza, Interior
e Administración Local
ANEXO
ESTATUTOS DO ILUSTRE COLEXIO DE AVOGADOS
DE LUGO
TÍTULO I
Do Ilustre Colexio de Avogados de Lugo
Artigo 1º.-Natureza.
O Ilustre Colexio de Avogados de Lugo é unha corporación de dereito público, amparada pola lei
e recoñecida polo Estado, con personalidade xurídica propia e plena capacidade para o cumprimento dos seus fins.
Artigo 2º.-Ámbito territorial.
O seu ámbito territorial é a provincia de Lugo.
Artigo 3º.-Ámbito persoal.
Este estatuto é de aplicación a todos os colexiados desta corporación, así como a todos aqueles avogados que exerzan no seu ámbito territorial.
Artigo 4º.-Sede.
O Ilustre Colexio de Avogados de Lugo terá a súa sede na cidade de Lugo, sendo o seu enderezo na rúa Pascual Veiga nº 2.
Artigo 5º.-O escudo.
É sinal de identidade do colexio, o seu formato e características serán establecidas pola Xunta de Goberno e será empregado nos seus documentos oficiais como membrete e carimbo do colexio así como nas medallas e insignias.
Artigo 6º.-Principios reitores.
O Ilustre Colexio de Avogados de Lugo, someterase na súa actuación e funcionamento aos principios consagrados na Constitución española e no Estatuto de autonomía de Galicia, e ao réxime de control orzamentario anual, coas competencias atribuídas nas disposicións legais e estatutarias.
Artigo 7º.-Réxime xurídico.
O colexio rexerase polo disposto na Lei 2/1974, do 13 de febreiro, modificada polas leis 74/1978, 7/1997 e Real decreto 6/2000, de colexios profesionais, e pola Lei 11/2001, do 18 de setembro, de colexios profesionais da Comunidade Autónoma de Galicia, polo Estatuto Xeral da Avogacía Española, aprobado polo Real decreto 658/2001, do 22 de xuño, polo código deontolóxico da avogacía española aprobado polo Pleno do C.X.A.E do 30 de xuño de 2000, e o Estatuto do Consello da Avogacía Galega (Decreto 130/1993, do 3 de xuño), por estes estatutos e polos seus regulamentos de réxime interior, así como polos acordos aprobados polos diferentes órganos corporativos no eido das súas respectivas competencias, e polas disposicións estatais e autonómicas que lle sexan de aplicación.
Artigo 8º.-Fins.
Son fins esenciais do colexio de avogados, no seu ámbito territorial, o servizo á sociedade, á xustiza e aos seus colexiados mediante a ordenación do exercicio da profesión, a representación exclusiva desta, a defensa permanente da avogacía luguesa, o control deontolóxico e a aplicación do réxime disciplinario; a defensa do Estado social e democrático de dereito proclamado pola Constitución, a promoción e defensa dos dereitos humanos e a colaboración no funcionamento, promoción e mellora da Administración de xustiza.
Artigo 9º.-Funcións.
Son funcións do colexio de avogados:
a) Levar a representación que establezan as leis para o cumprimento dos seus fins e, especialmente, a representación e defensa da profesión ante a Administración, institucións, tribunais, entidades e particulares, con lexitimación para ser parte en cantos litixios e causas afecten os dereitos e intereses profesionais e os fins da avogacía, exercitar as accións penais, civís, administrativas ou sociais que sexan procedentes, así como para utilizar o dereito de petición conforme a lei.
b) Emitir informe, nos respectivos ámbitos de competencia, de palabra ou por escrito, en cantos proxectos ou iniciativas das Cortes Xerais, do Goberno, dos órganos lexislativos ou executivos de carácter autonómico e de cantos outros organismos que así o requiran.
c) Colaborar co poder xudicial e os demais poderes públicos mediante a realización de estudos, emisión de informes, elaboración de estatísticas e outras actividades relacionadas cos seus fins, que lles sexan solicitadas ou acorde por propia iniciativa.
d) Organizar e xestionar os servizos de asistencia xurídica gratuíta e cantos outros de asistencia e orientación xurídica poidan estatutariamente crearse.
e) Participar en materias propias da profesión nos órganos consultivos da Administración, así como nos organismos interprofesionais.
f) Asegurar a representación da avogacía nos consellos sociais e padroados universitarios, nos termos establecidos nas normas que os regulen.
g) Participar na elaboración dos plans de estudos, informar das normas de organización dos centros docentes correspondentes á profesión, manter permanentemente contactos con estes, crear, manter e propoñer ao Consello Xeral da Avogacía Española a homologación de escolas de práctica xurídica e outros medios para facilitar o acceso á vida profesional.
h) Ordenar a actividade profesional dos colexiados velando pola formación, a ética e a dignidade profesional e polo respecto debido aos dereitos dos particulares; exercer a facultade disciplinaria na orde profesional e colexial; elaborar estatutos particulares e as modificacións destes, someténdoos á aprobación do Consello Xeral da Avogacía Española; redactar e aprobar o seu propio regulamento de réxime interior, sen prexuízo do seu visado polo consello xeral, e se é o caso polo Consello da Avogacía Galega, e demais acordes para o desenvolvemento das súas competencias.
i) Organizar e promover actividades e servizos comúns de interese para os colexiados, de carácter profesional, formativo, cultural, asistencial de previsión e outros análogos, incluído o seguro obrigatorio de responsabilidade civil profesional cando legalmente se estableza.
j) Procurar a harmonía e colaboración entre os colexiados combatendo e sancionando a competencia desleal entre estes.
k) Adoptar as medidas conducentes a evitar e perseguir o intrusismo profesional.
l) Intervir, logo de solicitude, nas vías de conciliación ou arbitraxe nas cuestións que, por motivos profesionais, se susciten entre os colexiados, ou entre estes e os seus clientes.
m) Exercer funcións de arbitraxe nos asuntos que lles sexan sometidos, así como promover ou participar en institucións de arbitraxe.
n) Resolver as discrepancias que poidan xurdir en relación coa actuación profesional dos colexiados e a percepción dos seus honorarios, mediante laudo ao que previamente se sometan de xeito expreso as partes interesadas.
o) Establecer baremos orientadores verbo de honorarios profesionais, e se é o caso, o réxime das notas de encargo ou orzamentos para os clientes.
p) Informar e ditaminar sobre honorarios profesionais, así como establecer, se é o caso, servizos voluntarios para o seu cobramento.
q) Cumprir e facer cumprir aos colexiados, no que afecte á profesión, as disposicións legais e estatutarias, así como ás normas e decisións adoptadas polos órganos colexiais en materia da súa competencia.
r) Cantas outras funcións redunden no beneficio dos intereses da profesión, dos colexiados e demais fins da avogacía.
s) As mais que veñan impostas pola lexislación estatal ou autonómica. En especial, o colexio de avogados velará para que a ningunha persoa se lle negue a asistencia letrada para a defensa dos seus dereitos e intereses, xa sexa da súa libre elección ou ben de oficio, consonte aos requisitos establecidos para tal efecto. Igualmente, velará polos medios legais ao seu alcance para que se removan os impedimentos de calquera clase que se opoñan á intervención en dereito da avogacía, incluídos os normativos, así como para que se lle recoñeza a exclusividade da súa actuación.
Artigo 10º.-Publicacións colexiais.
O colexio poderá publicar periodicamente unha revista de contido profesional de carácter científico, así como boletíns informativos.
Artigo 11º.-Tratamento.
O Colexio de Avogados de Lugo terá o seu tratamento tradicional e, en todo caso, o de ilustre e o seu decano o de ilustrísimo señor. O devandito tratamento, como a denominación honorífica de decano, teranse con carácter vitalicio.
Artigo 12º.-Consideracións honoríficas do decano.
De acordo co preceptuado no artigo 5 do Estatuto Xeral da Avogacía Española estipúlase o seguinte:
O decano do colexio terá a consideración honorífica de presidente de sala da audiencia provincial.
O decano levará encaixes nas bocamangas da súa toga, así como as medallas e placas correspondentes aos seus cargos, en audiencia pública e actos solemnes aos que asista en exercicio destes. En tales ocasións os demais membros da Xunta de Goberno do colexio de avogados levarán sobre a toga os atributos propios dos seus cargos.
TÍTULO II
Capítulo I
Dos colexiados e do seu ingreso no colexio
Artigo 13º.-Da avogacía.
A avogacía é unha profesión libre e independente, que se exercerá no ámbito deste colexio no xeito e fins que establece o artigo 1 do Estatuto Xeral da Avogacía Española.
Artigo 14º.-Dos colexiados.
O colexio estará integrado polas seguintes clases de colexiados:
a) Avogados/as.
b) Colexiados/as non exercentes.
Os colexiados posuirán unha das anteriores calidades en virtude das características que a cada unha atribúe o Estatuto Xeral da Avogacía Española.
Ademais das anteriores categorías, os colexiados poderán ser nomeados decanos de honor e colexiados de honor, no xeito establecido no Estatuto Xeral da Avogacía Española; tales colexiados terán os devanditos títulos con efectos estritamente honoríficos. Igualmente, poderán seguir utilizando a denominación de avogado/a, engadindo sempre a expresión sen exercicio, quen cese no exercicio da devandita profesión despois de ter exercido polo menos vinte anos.
Artigo 15º.-Obrigatoriedade da colexiación.
Para pertencer ao Ilustre Colexio de Avogados de Lugo necesitarase cumprir os requisitos exixidos pola lexislación estatal e, se é o caso, autonómica, polo Estatuto xeral da avogacía española e demais normas que sexan de aplicación, solicitar a incorporación ao colexio e aboar os dereitos de incorporación que se establezan.
Artigo 16º.-Colexiación única.
Bastará para exercer a profesión de avogado a incorporación a un só colexio.
Non obstante, o avogado que vaia exercer nun territorio diferente ao da súa colexiación, deberá comunicarllo ao colexio no eido do cal deba intervir.
Artigo 17º.-Requisitos de incorporación.
A incorporación ao Ilustre Colexio de Avogados de Lugo, exixirá os seguintes requisitos:
a) Ter nacionalidade española ou dalgún estado membro da Unión Europea ou do acordo sobre o Espazo Económico Europeo do 2 de maio de 1992, salvo o disposto nos tratados ou convenios internacionais ou dispensa legal.
b) Ser maior de idade, non estar incurso en causa de incapacidade.
c) Posuír o título de licenciado en dereito ou os títulos estranxeiros que, consonte as normas vixentes, sexan homologados a aqueles.
d) Satisfacer a cota de ingreso e demais que teña establecidas o colexio.
A incorporación como exercente exixirá, ademais, os seguintes requisitos:
a) Carecer de antecedentes penais que inhabiliten para o exercicio da avogacía.
b) Non estar incurso en causa de incompatibilidade ou prohibición para o exercicio da avogacía.
c) Por lei, a teor do establecido nos artigos 36 e 149.1º.30 a) da Constitución, poderanse establecer fórmulas homologables co resto dos países da Unión Europea que garantan a preparación no exercicio da profesión.
En todo caso, estarán exceptuados do devandito trámite os funcionarios que teñan tomado posesión do seu cargo, para actuar ao servizo das administracións públicas, no ámbito civil ou militar, así como quen fose con anterioridade avogado exercente incorporado en calquera colexio de avogados de España.
d) Formalizar o ingreso na Mutualidade Xeral da Avogacía, Mutualidade de Previsión Social a prima fixa ou, se é o caso, no réxime da Seguridade Social que corresponda de acordo coa lexislación vixente.
Ademais de acreditar os requisitos mencionados, haberá que acompañar a seguinte documentación:
a) Presentar solicitude ao respecto, na que á parte de solicitar o ingreso, exprese se se propón exercer a profesión ou non, se pertence ou pertenceu a outros colexios, determinando os que fosen, e os períodos de exercicio; en todo caso designarán un enderezo para comunicacións oficiais e demais relacións coa corporación e un número de conta bancaria para a domiciliación de cotas e obrigas colexiais.
b) Ao devandito escrito xuntarase:
1. Alta no imposto de actividades económicas, se a incorporación se fai en calidade de exercente, salvo que unicamente realice o traballo por conta allea.
2. Dúas fotografías tamaño carné.
3. Fotocopia do documento nacional de identidade.
4. Se é o caso, certificación de ter superado a proba de acceso á profesión.
5. Declaración xurada do solicitante en que manifeste non estar incurso en causa de incompatibilidade para o exercicio da avogacía:
5.1. O desenvolvemento en calquera concepto de cargos, funcións ou empregos públicos, que teñan unha normativa reguladora que así o especifique.
5.2. O exercicio da profesión de procurador, graduado social, axente de negocios, xestor administrativo e calquera outra cunha normativa reguladora que así o especifique.
5.3. O mantemento de vínculos profesionais con cargos ou profesións incompatibles coa avogacía que impidan o correcto exercicio desta.
Os avogados, antes de iniciar o seu exercicio profesional por primeira vez, prestarán xuramento ou promesa de acatamento á Constitución e ao resto do ordenamento xurídico, e de fiel cumprimento das obrigas e normas deontolóxicas da profesión de avogado.
Artigo 18º.-Perda da condición de colexiado.
A condición de colexiado perderase:
a) Por falecemento.
b) Por baixa voluntaria.
c) Por falla de pagamento das cotas ordinarias ou extraordinarias e das demais cargas colexiais a que estivesen obrigados, establecéndose para tales efectos como número máximo de cotas non pagadas o de tres consecutivas ou seis non consecutivas. Non obstante, a falta de pagamento das cotas da Mutualidade Xeral da Avogacía, Mutualidade de Previsión Social a prima fixa, non dará lugar á inmediata perda da condición de colexiado, sen prexuízo da responsabilidade disciplinaria que corresponda.
d) Por condena firme que leve consigo a pena principal ou accesoria de inhabilitación para o exercicio da profesión.
e) Por sanción firme de expulsión do colexio, acordada en expediente disciplinario.
A perda da condición de colexiado será acordada pola Xunta de Goberno do colexio en resolución motivada e, unha vez firme, será comunicada ao Consello Xeral da Avogacía Española e ao Consello da Avogacía Galega.
No caso da alínea c) do número 1 anterior, os colexiados poderán rehabilitar os seus dereitos pagando o que deben, e os seus xuros ao tipo legal e a cantidade que correspondese como nova incorporación.
Capítulo II
Dereitos e obrigas dos colexiados
Artigo 19º
O deber de defensa xurídica que á avogacía se lle confía é tamén un dereito para esta.
Por conseguinte, os avogados poderán reclamar tanto do colexio como das autoridades e dos particulares, todas as medidas de axuda na súa función que lles sexan legalmente debidas.
Artigo 20º.-Dereitos dos colexiados.
Os colexiados teñen dereito a:
a) Participar na xestión corporativa e, polo tanto, exercer o dereito de petición, así como os de sufraxio activo e pasivo nas condicións establecidas neste estatuto e no Estatuto Xeral da Avogacía Española.
O voto dos avogados exercentes terá duplo valor que os dos colexiados non exercentes.
b) Solicitar e obter do colexio e, se é o caso, do Consello Xeral da Avogacía Española e do Consello da Avogacía Galega, a protección da súa lícita liberdade de actuación.
c) Todos os colexiados do Ilustre Colexio de Avogados de Lugo teñen dereito a invocar a inviolabilidade do segredo profesional no xeito establecido nas leis e na normativa xeral da avogacía.
d) Utilizar as dependencias e servizos colexiais no xeito que determinen os seus órganos reitores.
e) Todos os demais dereitos que lles outorga o Estatuto Xeral da Avogacía Española e demais normativa aplicable.
Artigo 21º.-Deberes dos colexiados.
O deber fundamental do avogado, como partícipe na función pública da Administración de xustiza, é cooperar con ela defendendo en dereito os intereses que lle sexan confiados. En ningún caso a tutela de tales intereses pode xustificar a desviación do fin supremo da xustiza á cal avogacía se atopa vencellada.
A defensa xurídica é unha obriga profesional tanto para a avogacía como para os avogados, que se cumprirá axustándose a normas deontolóxicas.
Artigo 22º
Son tamén deberes dos colexiados:
a) Cumprir o disposto nestes estatutos, no Estatuto Xeral da Avogacía Española, o Estatuto do Consello da Avogacía Galega e nas leis e demais normas de aplicación estatal, autonómicas e corporativas.
b) Comunicar ao colexio o enderezo, os cambios deste e demais datos de interese profesional; o enderezo designado será o utilizado polo colexio para os efectos de notificacións e comunicacións.
c) Gardar segredo profesional, no xeito establecido nas leis e na normativa xeral da avogacía.
d) Estar ao día no pagamento das súas cotas, ordinarias e extraordinarias, e demais cargas colexiais, calquera que sexa a súa natureza, no xeito e prazos para o efecto establecidos. Para tal efecto considéranse cargas corporativas todas as impostas polo colexio, o Consello da Avogacía Galega e o Consello Xeral da Avogacía Española, así como as correspondentes á súa previsión social, xa sexa á Mutualidade de Avogacía ou ao seu réxime da Seguridade Social e o pagamento da cota do seguro de responsabilidade civil profesional.
e) Denunciar perante o colexio todo acto de intrusismo que chegue ao seu coñecemento, así como os casos de exercicio ilegal, tanto por falta de colexiación nun colexio de avogados como por darse os supostos de incompatibilidade, suspensión ou inhabilitación.
f) Manter como materia reservada as conversas e correspondencia sostidas co avogado ou avogados contrarios, con prohibición de revelalos ou presen
talos en xuízo sen o seu previo consentimento; excepcionalmente e por causa grave, á Xunta de Goberno do colexio poderá discrecionalmente autorizar a súa revelación ou presentación en xuízo sen o devandito consentimento previo.
g) Procurar a solución amigable como trámite previo á acción xudicial, naqueles asuntos nos cales lle sexa encomendada a súa dirección xurídica, e que afecten os intereses materiais e o honor doutro compañeiro.
h) Pór en coñecemento previo da Xunta de Goberno para os efectos da intervención do decano, se isto fose posible e pertinente, os feitos que puidesen dar lugar ao exercicio de acción penal por asunto propio ou alleo contra outro compañeiro.
i) Denunciar perante o colexio os agravios que xurdan no exercicio profesional, ou os que presencie que afecten a calquera outro colexiado.
j) Solicitar e conceder a oportuna venia, nos termos dispostos polo Estatuto Xeral da Avogacía Española e polo código deontolóxico, para encargarse do asunto ou asuntos encomendados previamente a outro colexiado.
k) Os demais recollidos no Estatuto Xeral da Avogacía Española.
TÍTULO III
Dos dereitos profesionais
Artigo 23º.-Dos honorarios.
O avogado ten dereito a unha compensación económica axeitada polos servizos prestados, así como ao reintegro dos gastos que se lle causasen. A contía dos honorarios será libremente convida entre o cliente e o avogado, con respecto ás normas deontolóxicas e verbo da competencia desleal. A falta de pacto expreso en contrario, para a fixación dos honorarios poderanse ter en conta, como referencia, os baremos orientadores do colexio no eido en que actúe, aplicados consonte as regras, uso e costumes deste, normas que, en todo caso, terán carácter supletorio do convido, e que se aplicarán nos casos de condena en custas á parte contraria.
A devandita compensación económica poderá asumir a forma de retribución fixa, periódica ou por horas. Respecto ás custas recobradas de terceiros aplicarase o que libremente acorden as partes, que a falta de pacto expreso deberán ser satisfeitas efectivamente ao avogado.
A Xunta de Goberno do colexio poderá adoptar medidas disciplinarias contra os letrados que habitual e temerariamente impugnen as minutas dos seus compañeiros, así como contra os letrados cuns honorarios que sexan declarados reiteradamente excesivos ou indebidos.
Artigo 24º
Os letrados pertencentes ao Ilustre Colexio de Avogados de Lugo fixarán os seus honorarios profesionais en réxime de liberdade e de libre competencia,
sen incorrer en competencia desleal co resto dos colexiados. Sen prexuízo disto, o colexio, por medio da Xunta de Goberno establecerá normas orientadoras de honorarios ou fará súas as elaboradas polo Consello da Avogacía Galega. En todo caso, a interpretación das normas orientadoras de honorarios corresponderá á Xunta de Goberno do colexio.
Artigo 25º.-Función arbitral da Xunta de Goberno.
A Xunta de Goberno exercerá a función arbitral respecto dos honorarios cando se lle someta, por escrito, por parte do colexiado ou colexiados interesados ou pola parte que deba satisfacer os honorarios, todo isto sen prexuízo das facultades que lles competen aos tribunais de xustiza consonte as leis procesuais.
En todo caso, co fin de evitar as impugnacións e a intervención xudicial, o letrado da parte que obteña a condena en custas virá obrigado inescusablemente a pór en coñecemento do compañeiro defensor da parte condenada, o importe da minuta dos seus honorarios, debidamente razoado e axustado ás normas de honorarios vixentes. O letrado, obrigatoriamente por escrito asinado, informará o seu compañeiro, se atopa ou non a minuta axustada ás normas, e polo tanto se a acepta ou non, expoñendo, se é o caso, as razóns que sexan fundamentos da oposición. Se a contestación fose considerada satisfactoria, o letrado da parte que obtivese a condena, expresará a conformidade ao seu compañeiro e por escrito. Se a contestación non fose considerada satisfactoria e non houbese posibilidade de avinza entre os letrados, ou da parte que obtivese a condena, elevará copia da súa minuta e o escrito que provocase o oposición á Xunta de Goberno, e esta, tras a audiencia dos citados letrados, que terá lugar nos
30 días hábiles seguintes contados desde a recepción de tales documentos, emitirá ditame no prazo de 15 días tamén hábiles, contados desde esta audiencia.
Artigo 26º
O colexio percibirá os dereitos económicos que ao respecto se atopen fixados ou se fixen no futuro, por laudos, ditames xudiciais ou extraxudiciais en materia de fixación de honorarios ou as súas impugnacións.
TÍTULO IV
Do réxime de responsabilidade dos colexiados
Capítulo I
Responsabilidade civil e penal
Artigo 27º
1. Os avogados estarán suxeitos a responsabilidade penal polos delitos e faltas que cometan no exercicio da súa profesión.
2. Os avogados no seu exercicio profesional, estarán suxeitos a responsabilidade civil cando por dolo ou neglixencia danen os intereses da defensa que lles fose confiada, responsabilidade que será exixible consonte a lexislación ordinaria perante os tri
bunais de xustiza, podendo establecerse legalmente o seu aseguramento obrigatorio.
Artigo 28º
O avogado que reciba o encargo de promover as actuacións de calquera clase contra outro sobre responsabilidades relacionadas co exercicio profesional, deberá informar o decano do colexio para que poida realizar un labor de mediación, se o considera oportuna, aínda cando o incumprimento do devandito deber non poida ser disciplinariamente sancionado.
Capítulo II
Responsabilidade disciplinaria
Sección primeira
Das facultades disciplinarias dos tribunais e colexios
Artigo 29º
Os avogados están ademais suxeitos a responsabilidade disciplinaria no caso de infracción dos seus deberes profesionais ou deontolóxicos.
Artigo 30º
As facultades disciplinarias da autoridade xudicial sobre os avogados axustaranse ao disposto nas leis procesuais.
Artigo 31º
1. O decano e a Xunta de Goberno son competentes para o exercicio da xurisdición disciplinaria, que se estenderá á sanción de infracción de deberes profesionais ou normas éticas de conduta no que afecten a profesión.
2. A responsabilidade disciplinaria declararase logo de formación do expediente seguido polos trámites que se especifiquen no Estatuto Xeral da Avogacía Española e no Regulamento de procedemento disciplinario, cando se trate de faltas graves ou moi graves. As faltas leves serán sancionadas pola Xunta de Goberno ou polo cecano do colexio, mediante expediente, limitado á audiencia ou descargo do inculpado.
3. As correccións que poderán aplicarse, serán as seguintes:
a) Amoestación privada.
b) Apercibimento por escrito.
c) Suspensión do exercicio da avogacía por un prazo non superior a dous anos.
d) Expulsión do colexio.
Artigo 32º
1. O acordo de suspensión por máis de seis meses ou expulsión deberá se tomado exclusivamente pola Xunta de Goberno, mediante votación secreta e coa conformidade das dúas terceiras partes dos membros compoñentes daquela.
2. A esta sesión estarán obrigados a asistir todos os compoñentes da xunta. O que sen causa xustificada, non concorrese, cesará como membro da
Xunta de Goberno e non poderá presentarse como candidato na elección en que se cubra a súa vacante.
Artigo 33º
A facultade disciplinaria en relación cos membros da Xunta de Goberno compételle ao Consello Xeral da Avogacía Española.
Sección segunda
Das infraccións e sancións
Artigo 34º
As infraccións que poidan levar aparellada sanción disciplinaria, clasificaranse en moi graves, graves ou leves.
Artigo 35º.-Faltas moi graves.
Son infraccións moi graves:
a) A infracción das prohibicións e incompatibilidades establecidas neste estatuto.
b) A publicidade dos servizos profesionais con incumprimento dos requisitos especificados no artigo 25 do Estatuto Xeral da Avogacía Española e calquera outra infracción que nos presentes estatutos tivese a cualificación de infracción moi grave.
c) A comisión de delitos dolosos, en calquera grao de participación, como consecuencia do exercicio da profesión; así como os actos e omisións que constitúan ofensa grave á dignidade da profesión ou ás regras éticas que as gobernan.
d) O atentado contra a dignidade ou honor das persoas que constitúen a Xunta de Goberno cando actúen no exercicio das súas funcións; e contra os demais compañeiros con ocasión do exercicio profesional.
e) A ebriedade ou o consumo de drogas cando afecten gravemente o exercicio da profesión.
f) A realización de actividades, constitución de asociacións ou pertenza a estas, cando teñan como fins ou realicen funcións que sexan propias e exclusivas dos colexios.
g) A comisión dunha infracción grave, sendo sancionado pola comisión doutras dúas do mesmo carácter e non estando extinguidas a súa responsabilidade, conforme o previsto nestes estatutos.
h) A cooperación necesaria de avogado coa empresa ou persoa aos que preste os seus servizos e que se apropien de honorarios profesionais aboados por terceiros e que non fosen previamente satisfeitos, cando conforme ao disposto no artigo 23 dos estatutos, tales honorarios correspondan ao avogado.
i) A condena dun colexiado por sentenza firme a penas graves consonte ao artigo 33.2º do Código Penal.
j) O deliberado e persistente incumprimento das normas deontolóxicas esenciais no exercicio da avogacía.
Artigo 36º.-Faltas graves.
Son infraccións graves:
a) O incumprimento grave das normas estatutarias ou dos acordos adoptados polos órganos colexiais no ámbito da súa competencia, así mesmo polo reiterado incumprimento da obriga de atender as cargas colexiais previstas nestes estatutos, salvo que constitúan infracción de maior gravidade.
b) O exercicio profesional no eido doutro colexio, sen a oportuna comunicación da actuación profesional, o que haberá de sancionar o colexio no eido do cal actúe.
c) A falta de respecto, por acción ou omisión, aos compoñentes da Xunta de Goberno cando actúen no exercicio das súas funcións.
d) Os actos de desconsideración manifesta fronte aos compañeiros no exercicio da actividade profesional e a infracción do disposto sobre venia.
e) A competencia desleal, cando así fose declarada polo órgano competente, e as infraccións do disposto no artigo 25 do Estatuto Xeral da Avogacía Española sobre publicidade cando non constitúa falta moi grave.
f) Os actos e omisións descritos nas alíneas a), b), c) e d) do artigo anterior, cando non tivesen entidade suficiente para seren considerados moi graves.
g) O exercicio profesional baixo a situación de ebriedade ou o uso de drogas tóxicas no desenvolvemento do exercicio profesional.
h) A habitual e temeraria impugnación das minutas dos compañeiros, así como a reiterada formulación de minutas de honorarios que sexan declaradas excesivas ou indebidas.
Artigo 37º.-Faltas leves.
Son infraccións leves:
a) A falta de respecto aos membros da Xunta de Goberno no exercicio das súas funcións, cando non constitúa falta moi grave ou grave.
b) A neglixencia no cumprimento das normas estatutarias.
c) As infraccións leves dos deberes que a profesión impón.
d) Os actos enumerados no artigo anterior, cando non tivesen entidade suficiente para seren considerados como graves.
Artigo 38º.-Sancións.
As sancións que poden impoñerse son:
1. Por faltas moi graves:
a) Para as das alíneas b), c), d), e), f), h) e i) do artigo 35º; suspensión do exercicio de avogacía por un prazo superior a tres meses sen exceder de dous anos.
b) Para as alíneas a), e j) expulsión do colexio.
2. Por faltas graves: suspensión do exercicio da avogacía por un prazo non superior a tres meses.
3. Por faltas leves:
a) Amoestación privada.
b) Apercibimento por escrito.
Artigo 39º
A Xunta de Goberno e o decano poderán delegar as súas facultades de instrución de expediente disciplinario e de proposta de resolución en órgano que se poida crear a tal fin. O acordo de imposición de sanción corresponderá en todo caso á Xunta de Goberno.
Artigo 40º
1. As sancións disciplinarias executaranse unha vez que sexan firmes.
2. A Xunta de Goberno remitiralle ao Consello Xeral da Avogacía Española e ao Consello da Avogacía Galega testemuño dos seus acordos de condena nos expedientes sobre responsabilidade disciplinaria dos avogados por faltas graves e moi graves.
Artigo 41º
1. A responsabilidade disciplinaria dos colexiados extínguese polo cumprimento da sanción, o falecemento do colexiado, a prescrición da falta e a prescrición da sanción.
2. A baixa no colexio non extingue a responsabilidade disciplinaria contraída durante o período de alta, senón que se concluirá o procedemento disciplinario e a sanción quedará en suspenso para ser cumprida se o colexiado causase novamente alta no colexio.
Artigo 42º
1. As infraccións moi graves prescribirán aos tres anos, as graves aos dous anos e as leves aos seis meses.
2. O prazo de prescrición comezará a contarse desde que a infracción se cometese.
3. A prescrición interromperase pola notificación ao colexiado afectado do acordo de incoación de información previa á apertura do expediente disciplinario, reiniciándose o cómputo do prazo de prescrición se nos tres meses seguintes non se incoa expediente disciplinario ou este permanecese paralizado durante máis de seis meses, por causa non imputable ao colexiado inculpado.
Artigo 43º
1. As sancións impostas por infraccións moi graves prescribirán aos tres anos; as impostas por infraccións graves, aos dous anos e as impostas por infraccións leves, aos seis meses.
2. O prazo de prescrición da sanción por falta de execución dela comezará a contar desde o día seguinte a aquel no que quedase firme a resolución sancionadora.
3. O prazo de prescrición da sanción, cando o sancionado quebrante o seu cumprimento, comezará a contar desde a data do quebrantamento.
Artigo 44º
1. As sancións disciplinarias corporativas faranse constar en todo caso no expediente persoal do colexiado.
2. A anotación das sancións no expediente persoal do colexiado cancelarase cando transcorresen os seguintes prazos, sen que o colexiado incorrese en nova responsabilidade disciplinaria: seis meses no caso de sancións de amoestación privada ou apercibimento escrito; un ano no caso de sanción de suspensión non superior a tres meses; tres anos no caso de sanción de suspensión superior a tres meses; e cinco anos no caso de sanción de expulsión. O prazo de caducidade contarase a partir do día seguinte a aquel en que quedase cumprida a sanción.
3. A cancelación da anotación, unha vez cumpridos os devanditos prazos, poderase facer de oficio ou por petición dos sancionados.
4. A Xunta de Goberno remitirá ao Consello Xeral da Avogacía Española e ao Consello da Avogacía Galega testemuño dos expedientes de rehabilitación de que coñeza.
TÍTULO V
Capítulo I
Dos órganos de goberno do colexio
Sección primeira
Da Xunta Xeral
Artigo 45º.-Clases de xuntas xerais.
A Xunta Xeral estará formada por todos os colexiados. Terá o carácter de ordinaria ou de extraordinaria.
Serán xuntas xerais ordinarias as determinadas como tal no Estatuto xeral da avogacía española; e serán extraordinarias todas as demais.
Artigo 46º.-Convocatoria das xuntas xerais.
As xuntas xerais deberán convocarse con antelación mínima de quince días, salvo os casos de urxencia en que a xuízo do decano se deba reducir o prazo.
A convocatoria publicarase no taboleiro de anuncios do colexio, se ó o caso, na páxina web, con sinalamento da orde do día.
Sen prexuízo do anterior, citarase tamén aos colexiados por comunicación escrita ou telemática na que igualmente se inserirá a orde do día; a citación dos colexiados, poderá facelo o decano ou secretario indistintamente; citación persoal que, no caso de convocatoria urxente, poderá ser substituída pola publicación desta nun medio provincial de comunicación escrita dos de maior difusión.
Os antecedentes dos asuntos a deliberar na xunta convocada estarán a dispor dos colexiados vinte e
catro horas antes da súa celebración durante as horas de despacho na secretaría do colexio.
Artigo 47º.-Da celebración das xuntas xerais.
As xuntas xerais celebraranse no día e hora sinalados, calquera que sexa o número de colexiados concorrentes a elas, salvo en casos nos que se exixa un quórum de asistencia determinado. Os acordos tomaranse por maioría de votos emitidos, salvo nos casos en que estes estatutos ou o Estatuto Xeral da Avogacía Española exixan un quórum especial.
As xuntas xerais ordinarias e extraordinarias poderán ser convocadas, en segunda convocatoria, media hora despois da primeira, para o suposto de que non se obtivese o quórum necesario na primeira, cando fose preciso o dito quórum. Aínda que na segunda convocatoria serán válidos os acordos que se adopten pola maioría exixida, calquera que sexa o número de asistentes.
Os acordos serán obrigatorios para todos os colexiados, sen prexuízo dos recursos que legalmente poidan ser interpostos.
Artigo 48º.-Das xuntas xerais ordinarias.
Celebraranse dúas xuntas xerais ordinarias cada ano:
a) Antes do día trinta e un do mes de marzo será celebrada a primeira Xunta Xeral Ordinaria de cada ano, consonte a seguinte orde do día:
1. Resumo que fará o decano dos acontecementos máis importantes que durante o ano anterior tivesen lugar, en relación co colexio.
2. Lectura, discusión e votación da conta xeral de ingresos e gastos do ano anterior.
3. Lectura, discusión e votación dos ditames e proposicións que se consignen na convocatoria. Compréndense nesta epígrafe os asuntos sobre os que ben a Xunta de Goberno, ben os colexiados, se sometan á deliberación do colexio, e que se deberán entregar á secretaría do colexio cunha antelación mínima de trinta días naturais á celebración da Xunta Xeral.
4. Proposicións.
5. Rogos e preguntas.
6. Toma de posesión, se é o caso, dos seus cargos respectivos, polos membros da Xunta de Goberno elixidos, cesando aqueles aos que corresponda cesar.
b) A segunda xunta xeral ordinaria de cada ano celebrarase no último trimestre, consonte a seguinte orde do día:
1. Exame e votación do orzamento elaborado pola Xunta de Goberno para o exercicio seguinte.
2. Elección para cargos vacantes da Xunta de Goberno cando proceda.
3. Lectura, discusión e votación dos asuntos que se consignen na convocatoria.
4. Rogos e preguntas.
Artigo 49º.-Das xuntas xerais extraordinarias.
As xuntas xerais extraordinarias celebraranse a iniciativa do decano, da Xunta de Goberno ou por solicitude do dez por cento dos colexiados exercentes, con expresión dos asuntos concretos que deban de tratarse nelas. A xunta celebrarase no prazo de 30 días naturais desde o acordo do decano ou da Xunta de Goberno no primeiro caso, ou desde a presentación da solicitude no segundo, e nunca poderán ser tratados nela máis asuntos que os expresados na convocatoria.
En todo caso será necesaria a Xunta Xeral Extraordinaria para os supostos de modificación dos estatutos e voto de censura á Xunta de Goberno, e os requisitos específicos que para cada unha delas se sinalan nos artigos 59 e 60 do Estatuto Xeral da Avogacía Española.
Artigo 50º.-Da adopción dos acordos.
Presidirá as xuntas o decano ou quen estatutariamente o substitúa.
Os acordos serán adoptados por votación segreda cando así o solicite o dez por cento dos colexiados asistentes.
Non se poderán adoptar acordos sobre asuntos non comprendidos na orde do día.
Do réxime xurídico dos actos e da súa impugnación
Artigo 51º
1. Os acordos emanados da Xunta de Goberno e da Xunta Xeral poderán ser obxecto de recurso ante o Consello da Avogacía Galega ou, se é o caso, ante o Consello Xeral da Avogacía Española, dentro do prazo dun mes desde a súa publicación ou, se é o caso, notificación aos colexiados ou persoas ás que afecten.
2. O recurso será presentado perante a Xunta de Goberno, que deberá elevalo ao órgano competente cos seus antecedentes e o informe que proceda, dentro dos 15 días seguintes á data da súa presentación.
3. Aqueles acordos que afectasen situacións persoais deberán ser notificados aos interesados.
4. Ao interpoñer o recurso, o recorrente, poderá solicitar e o órgano competente poderá discrecionalmente acordar, se non o fixese a Xunta de Goberno, a suspensión da execución do acordo recorrido.
Artigo 52º
Os actos emanados das xuntas xerais e da Xunta de Goberno, cando están suxeitos ao dereito administrativo, unha vez esgotados os recursos corporativos, serán directamente recorribles ante a xurisdición contencioso-administrativa.
Sección segunda
Da Xunta de Goberno
Artigo 53º.-Composición.
A Xunta de Goberno é o órgano que rexe o colexio, sen prexuízo das competencias que correspondan á Xunta Xeral.
Está composta polo decano, un tesoureiro, un bibliotecario-contador, un secretario e cinco vogais ou deputados.
Os requisitos para acceder a todos e cada un dos cargos e xeito de elección, aplicarase o disposto no Estatuto Xeral da Avogacía Española, en concreto nos seus artigos 49 e 50. Os candidatos proclamados electos tomarán posesión na primeira Xunta Xeral ordinaria do ano, isto é, antes do día 31 de marzo, conforme o disposto no punto sexto da alínea a) do artigo 48º destes estatutos.
Artigo 54.-Competencia.
A Xunta de Goberno ten as atribucións seguintes:
1. Someter a referendo, por sufraxio segredo, asuntos concretos de interese colexial.
2. Resolver sobre a admisión dos licenciados ou doutores en dereito que soliciten incorporarse ao colexio.
3. Velar porque os colexiados amosen respecto e cortesía con relación cos tribunais, cos seus compañeiros, aos seus clientes, e que no desenvolvemento da súa función despreguen competencia profesional.
4. Impedir o exercicio da profesión a quen, sendo colexiados ou non, a exercese en forma e baixo condicións contrarias á orde legal establecida.
5. Regular nos termos legalmente establecidos o funcionamento e a designación para prestar os servizos de asistencia xurídica gratuíta.
6. Perseguir os infractores do regulado no número anterior, así como as persoas naturais ou xurídicas que faciliten o devandito irregular exercicio profesional, exercitando fronte a elas cantas accións xurisdicionais fosen necesarias ou convenientes.
7. Adoptar os acordos que coide procedentes en canto á cantidade que debe satisfacer cada colexiado por dereitos de incorporación.
8. Determinar as cotas que deben pagar os colexiados para o sostemento das cargas e servizos colexiais, así como as taxas ou dereitos a percibir polo colexio pola prestación de calquera servizo ou actividade.
9. Proporlle á Xunta Xeral a imposición de cotas extraordinarias aos colexiados.
10. Recadar o importe das cotas e das pólizas establecidas para o sostemento das cargas do colexio, do Consello Xeral da Avogacía Española, do Consello da Avogacía Galega e da Mutualidade Xeral da Avogacía.
11. Convocar eleccións para prover os cargos da Xunta de Goberno.
12. Convocar xuntas xerais ordinarias e extraordinarias, sinalando a orde do día para cada unha.
13. Exercer as facultades disciplinarias respecto aos colexiados.
14. Ditar os regulamentos da orde interior que xulgue convenientes, que precisarán a aprobación da Xunta Xeral.
15. Establecer, crear ou aprobar as delegacións, agrupacións, comisións ou seccións de colexiados que poidan interesar para os fins do colexio regulando o seu funcionamento e fixando as facultades que, se é o caso, lle delegue.
16. Velar para que no exercicio profesional se observen as condicións de dignidade e prestixio que corresponden ao avogado, así como propiciar a harmonía e colaboración entre os colexiados impedindo a competencia desleal, consonte a legalidade vixente.
17. Informar os colexiados con prontitude de cantas cuestións poidan afectarlles, xa sexan de índole corporativa, colexial, profesional ou cultural, das que a Xunta de Goberno teña noticia no exercicio da súa función ou no dalgún dos seus membros.
18. Fomentar a estreitar as relacións de respectuosa cordialidade entre o colexio e os seus colexiados, e entre estes e todos os intervenientes na Administración de xustiza.
19. Defender, cando o coide procedente e xusto, aos colexiados no desenvolvemento das funcións da profesión ou con ocasión destas.
20. Procurar do Goberno da Xunta de Galicia e demais autoridades, canto se considere beneficioso para o interese común ou para a recta e pronta administración da xustiza.
21. Informar de palabra ou por escrito, no nome do colexio, en cantos proxectos ou iniciativas das Cortes Xerais, do Parlamento Galego, do Goberno da Nación ou da Xunta de Galicia e outros organismos o requiran.
22. Recadar, distribuír e administrar os fondos do colexio.
23. Redactar os orzamentos e render as contas anuais.
24. Propoñer á Xunta Xeral o investimento ou disposición do patrimonio colexial, se se tratase de inmobles.
25. Emitir consultas e ditames, así como ditar arbitraxes e laudos.
26. Proceder á contratación dos empregados necesarios para a boa marcha do colexio.
27. Cantas outras estableza o Estatuto Xeral da Avogacía Española, o Estatuto do Consello da Avogacía Galega e os presentes estatutos.
Artigo 55º.-Da convocatoria e celebración das xuntas de goberno.
A Xunta de Goberno xuntarase ordinariamente polo menos dúas veces ao mes, sen prexuízo de pode
lo facer con maior frecuencia cando a importancia ou urxencia dos asuntos o requira, ou o solicite unha cuarta parte dos seus membros.
A convocatoria para as reunións farase pola secretaría polo mandato do decano, con tres días de antelación, polo menos. Formularase por escrito ou por vía telemática e irá acompañada da orde do día correspondente. Fóra desta non poderán tratarse outros asuntos salvo os que o decano ou a maioría dos membros da Xunta de Goberno considere de urxencia. Os acordos adoptaranse por maioría de votos dos asistentes. O decano terá voto de calidade para o suposto de empate.
A Xunta de Goberno poderá crear as comisións que coide convenientes que deberán, en todo caso, ser presididas polo decano ou no que este delegue, atribuíndolle as funcións que considere oportunas.
A Xunta de Goberno poderá acordar a delegación da sinatura do secretario en cuestións non substanciais, ben noutro compoñente da xunta ou ben nun empregado do colexio.
Artigo 56º.-Das agrupacións de colexiados.
As agrupacións constituídas ou que se constitúan no seo do colexio, incluída a Agrupación de Avogados Mozos, actuará subordinada á Xunta de Goberno, á que corresponde autorizar os seus estatutos ou as modificacións destes, a súa constitución, suspensión ou disolución. As actuacións ou comunicacións destinadas a transcender fóra do colexio deberán de ser identificadas como de procedencia de tal agrupación.
Articulo 57º.-Da comisión disciplinaria.
No desenvolvemento do establecido no artigo 88.3º do Estatuto Xeral da Avogacía Española, a Xunta de Goberno nomeará, de entre os avogados con máis de cinco anos de exercicio profesional, sen nota desfavorable nos seus expedientes e que no pertenzan á Xunta de Goberno do colexio, a unha comisión disciplinaria, que estará formada por un número impar de membros e non superior a cinco, que terá como función a instrución dos expedientes disciplinarios por infraccións graves e moi graves. Esta comisión designará, de entre os seus membros, a un instrutor e a un secretario para cada un dos expedientes tramitados, e estes darán traslado do informe e proporán resolución á Xunta de Goberno.
Desenvolverán as súas funcións por un período de tres anos, podendo ser designados por outros períodos consecutivos.
Artigo 58º.-Do decano.
Corresponderalle ao decano a representación oficial do colexio en todas as reunións deste cos poderes públicos, entidades, corporacións, persoeiros de calquera orde; exercerá as funcións de vixilancia e corrección que os estatutos reservan a súa autoridade, presidirá as xuntas de goberno e as xerais
e todas as comisións e comités especiais aos que asista, dirixindo as discusións con voto de calidade no caso de empate.
Expedirá, ademais, os libramentos para o investimento dos fondos do colexio e proporá aos avogados que deban formar parte dos tribunais de oposición, entre os que reúnan as circunstancias necesarias para o efecto.
Artigo 59º.-Do vicedecano.
O vocal primeiro ostentará o rango de vicedecano e levará a termo todas aquelas funcións que lle confira o decano, asumindo as deste no caso de ausencia, doenza ou incapacidade, abstención, recusación ou vacante.
Artigo 60º.-Do secretario.
Correspóndelle ao secretario as funcións seguintes:
1. Redactar e dirixir os oficios de citación para todos os actos do colexio, segundo as instrucións que reciba do decano e coa anticipación debida.
2. Redactar as actas das xuntas xerais e as que celebre a Xunta de Goberno.
3. Levar os libros para o mellor e máis ordenado servizo, debendo existir obrigatoriamente aquel en que se anoten as correccións que impoñan os colexiados, así como o libro de rexistro de títulos e demais establecidos.
4. Recibir e dar conta ao decano de todos as solicitudes e comunicacións que se remitan ao colexio.
5. Expedir co visto e prace do decano as certificacións que soliciten os interesados.
6. Organizar e dirixir as oficinas e a xefatura do persoal.
7. Levar un rexistro no que, pola orde alfabética dos colexiados, se consigne o historial destes dentro do colexio.
8. Remitir anualmente a lista dos avogados exercentes incorporados ao colexio, a todos os xulgados e tribunais da provincia, así como os centros penitenciarios e de detención.
9. Ter ao seu cargo o arquivo e carimbo do colexio.
Artigo 61º.-Do tesoureiro.
Corresponderalle ao tesoureiro:
1. Materializar a recadación e custodiar os fondos do colexio.
2. Pagar os libramentos que expida o decano.
3. Informar periodicamente a Xunta de Goberno da conta de ingresos e gastos e marcha do orzamento; e formalizar anualmente as contas do exercicio económico vencido.
4. Redactar os orzamentos anuais que a Xunta de Goberno teña que presentar á aprobación da Xunta Xeral.
5. Ingresar e retirar fondos das contas bancarias, conxuntamente co decano ou outro membro da Xunta de Goberno que esta designe para o efecto.
6. Levar inventario minucioso dos bens do colexio, dos que será administrador.
7. Controlar a contabilidade e verificar a caixa.
8. Facer as xestións de cobramento sobre calquera dos recursos económicos do colexio.
Artigo 62º.-Do bibliotecario-contador.
O bibliotecario-contador terá as obrigas seguintes:
1. Coidar a biblioteca e as bases de datos.
2. Formar e levar catálogos de obras, actualizando mensualmente o índice bibliográfico.
3. Propoñer a adquisición das que considere procedentes para os fins corporativos.
Artigo 63º.-Dos vogais ou deputados da xunta.
Os vogais ou deputados da xunta, terán as concretas atribucións ou competencias que a propia Xunta de Goberno fixe. Así mesmo, asumirán as delegacións que o decano ou a propia xunta lles encomenden.
Os seus cargos serán numerados co fin de substituír por orde de categoría o decano no caso de enfermidade, ausencia ou vacante.
Artigo 64º.-Das substitucións.
Cando por calquera motivo quedase vacante, definitiva ou temporalmente o cargo de secretario, tesoureiro ou bibliotecario, serán substituídos polos vogais que para o efecto designe a Xunta de Goberno e noutro caso proverase empezando polo último.
Capítulo II
Réxime electoral
Artigo 65º.-Dos mandatos e as renovacións de cargos.
O mandato dos membros da Xunta de Goberno terá unha duración de cinco anos.
Artigo 66º.-Das vacantes na Xunta de Goberno.
Cando algún cargo da xunta quedase vacante con antelación a dous anos para o termo do seu mandato, deberá proverse a elección especialmente convocada para o efecto. O elixido só desenvolverá o seu cargo polo tempo que reste ata a súa normal renovación.
Artigo 67º.-Da convocatoria electoral e das candidaturas.
Os trámites a seguir ata a celebración do acto electoral serán os seguintes.
1. A convocatoria efectuaraa a Xunta de Goberno e anunciarase cunha antelación mínima de dous meses á data de celebración da elección.
2. Dentro dos cinco primeiros días seguintes á data da convocatoria, a secretaría verificará os seguintes particulares:
a) Publicarase no taboleiro de anuncios a convocatoria electoral, e se é o caso, nos demais medios de difusión de que dispoña o colexio, a convocatoria electoral, na que deberán constar os seguintes extremos:
-Cargos que teñen que ser obxecto de elección e requisitos de situación colexial exixidos para poder aspirar a cada un destes.
-Día e hora de celebración da Xunta Xeral e hora á que se pecharán as urnas para o comezo do escrutinio, segundo o disposto verbo do particular nos presentes estatutos.
b) Así mesmo exporanse no taboleiro de anuncios do colexio as listas separadas de avogados e colexiados non exercentes con dereito a voto.
3. As candidaturas deberanse presentar na secretaría do colexio perante a mesa electoral con, polo menos, un mes de antelación á data sinalada para o acto electoral. Coa presentación da candidatura recoñécese a cada candidato o dereito a obter da Xunta de Goberno unha lista de colexiados cos seus enderezos e teléfonos profesionais. As devanditas candidaturas poderán ser conxuntas para varios cargos, ou individuais para cargos determinados, debendo ser subscritas polos propios candidatos.
Ningún colexiado poderá presentarse candidato a máis dun cargo.
4. Os colexiados que quixesen formular reclamacións contra as listas de electores deberán verificalo dentro do prazo dos dez días seguintes á exposición destas.
A Xunta de Goberno no suposto de haber reclamacións contra as devanditas listas, resolverá verbo delas dentro dos cinco días seguintes á expiración do prazo para formulalas, notificándose a súa resolución a cada reclamante dentro dos tres días seguintes.
5. A mesa electoral, ao seguinte día da finalización do prazo de presentación de candidaturas, proclamará candidatos a quen reúna os requisitos legais exixibles considerando electos os que non teñan opoñentes.
Seguidamente publicarao no taboleiro de anuncios e comunicarao aos interesados.
6. Os prazos sinalados por días neste artigo computaranse por día hábiles.
Artigo 68º.-Da mesa electoral.
No momento da convocatoria das eleccións, a Xunta de Goberno designará unha mesa electoral, que regulará o desenvolvemento do proceso sen prexuízo das atribucións que os estatutos outorgan á propia xunta, e que estará constituída por tres membros da Xunta de Goberno dos que os seus cargos non
sexan obxecto de renovación nesa convocatoria electoral, así como polo avogado residente de maior idade e polo de menor idade; os que, serán substituídos, no caso de incapacidade ou incompatibilidade, polo seguinte en idade, respectivamente.
Serán competencia da mesa electoral, todas as incidencias que afecten o proceso electoral, desde o momento da presentación das candidaturas ata o momento da proclamación dos elixidos.
Os acordos da mesa serán recorribles perante a Xunta de Goberno, e os que esta adopte serán recorribles perante o Consello da Avogacía Galega.
Artigo 69º.-Do voto por correo.
1. Para exercitar o voto por correo será imprescindible que o colexiado solicite previamente o impreso que lle recoñeza o carácter de votante por correo. A solicitude deberá facerse persoalmente, mediante escrito dirixido por correo á Xunta de Goberno ou por medio de fax confirmado pola secretaría do colexio, coa sinatura en todo caso do interesado e a acreditación da súa identidade mediante aportación inescusable de fotocopia ou reprodución do DNI por ambas caras.
2. A secretaría do colexio fará entrega inmediata da solicitude de voto por correo á comisión que, diariamente, se reunirá para dar tramite ás peticións.
3. A comisión confeccionará os impresos que autoricen a emisión do voto por correo, que terán a mesma redacción, unha numeración correlativa que permita remitilos pola orde de petición. Os impresos serán autorizados coa sinatura dun dos membros da comisión.
4. O impreso que autoriza o voto por correo será enviado ao solicitante, xunto cun sobre numerado no que inescusablemente terá que remitir o voto por correo así como as papeletas de votación editadas polo colexio e o sobre que terá que conter o voto.
5. Dentro do sobre numerado, que deberá de ser remitido ao colexio por correo certificado con xustificante de recepción, o votante introducirá o impreso ao que se refiren os puntos anteriores, xuntamente co sobre no que, para garantir o segredo do voto, deberá ir introducida a papeleta.
Artigo 70º.-Da votación e do escrutinio.
A elección de cargos da Xunta de Goberno, verificarase na segunda Xunta Xeral dos anos que corresponda, por votación directa e secreta por papeletas, que depositarán por si na urna correspondente, unha para os avogados e outra para os colexiados non exercentes. Finalizada a votación, introducirá o presidente na urna correspondente, as papeletas recibidas por correo. De seguido procederase ao escrutinio.
Deberán ser declarados nulos totalmente aqueles votos que conteñan expresións alleas ao estrito contido da votación ou que conteñan riscaduras; e parcialmente, en canto ao cargo ao que afectase, as
que indiquen máis dun candidato para un mesmo cargo, ou nomes de persoas que non concorran á elección. Aquelas papeletas que se atopen só parcialmente cubertas no número de candidatos, pero que reúnan os requisitos exixidos para a súa validez, serano para os cargos e persoas correctamente expresados. A sesión electoral, que se realizará na mesma xornada, durará oito horas, catro no horario de mañá e catro no horario de tarde, salvo que a Xunta de Goberno ao convocar a elección sinale un prazo maior. Constituirase a mesa electoral acompañada dos interventores que, no número de dous como máximo, poderán designar cada unha das candidaturas. Transcorrido o tempo de votación cerraranse as portas do local, votarán os que se atopen dentro e non o fixesen, e despois votará a mesa.
De contino verificarase o escrutinio e seguidamente publicarase o resultado, proclamando electos aos candidatos que obtivesen para cada cargo maior número de votos. No caso de empate, entenderase elixido o de maior tempo de exercicio no propio colexio, e no caso de igualdade entre eles, o de maior idade.
Artigo 71º.-Dos candidatos electos e da toma de posesión.
Os candidatos elixidos tomarán posesión dos seus cargos na primeira Xunta Xeral, que terá que celebrarse no primeiro trimestre do ano seguinte ao da elección, logo da promesa de cumprir lealmente o cargo respectivo, e gardar segredo das deliberacións da Xunta de Goberno, momento no cal cesarán os substituídos; a maiores, nos supostos excepcionais, poderán tomar posesión provisional con anterioridade á celebración da devandita xunta, solemnizando a toma de posesión nesta.
Artigo 72º
No prazo de cinco días desde a constitución da nova Xunta de Goberno, deberase comunicar esta ao Consello Xeneral da Avogacía Española, ao Consello da Avogacía Galega e á Consellería de Xustiza, Interior e Relacións Laborais.
Artigo 73º
1. O voto de censura á Xunta de Goberno ou a algún dos seus membros competerá sempre á Xunta Xeral Extraordinaria convocada para ese só efecto.
2. A solicitude desa convocatoria de Xunta Xeral Extraordinaria requirirá a sinatura dun mínimo do 20 por 100 dos colexiados exercentes, incorporados polo menos con tres meses de antelación e expresará con claridade as razóns nas que se funde.
3. A Xunta Xeral Extraordinaria terá que celebrarse dentro dos trinta días hábiles contados a partir da presentación da solicitude e non poderán tratarse nela máis asuntos que os expresados na convocatoria.
4. A válida constitución da devandita Xunta Xeral Extraordinaria requirirá a concorrencia persoal da metade máis un do censo colexial con dereito a voto e o voto terá que ser expresado necesariamente de forma secreta, directa e persoal.
5. Para que prospere o voto de censura requirirase que voten favorablemente máis da metade dos presentes.
TÍTULO VI
Dos recursos económicos do colexio
Artigo 74º
O exercicio económico do colexio coincidirá co ano natural. O seu funcionamento económico axustarase ao réxime do orzamento anual e será obxecto dunha ordenada contabilidade. A corrección das súas contas e a realidade dos seus ingresos e gastos deberá ser auditada, mediante informe emitido por persoa externa ao colexio, habilitada legalmente, cando menos ao producirse a renovación ordinaria da maioría dos membros da Xunta de Goberno.
Todos os colexiados poderán examinar as contas durante os quince días naturais anteriores á data da Xunta Xeral que teña que aprobalas.
Artigo 75º.-Dos recursos ordinarios.
Constitúen os recursos ordinarios do colexio:
1. As cotas, fixas ou variables, que aboen os colexiados nos prazos, contías e condicións que determine a Xunta de Goberno.
2. Os dereitos de incorporación ao colexio.
3. Os dereitos de expedición de certificacións e comunicacións.
4. A participación do colexio que corresponde pola xestión da mutualidade.
5. Os xuros, rendas, pensións e valores que produzan os bens ou dereitos que integran o capital ou o patrimonio do colexio.
6. Todos os demais ingresos que a Xunta Xeral ou a Xunta de Goberno, nas súas respectivas atribucións, acorde establecer con este carácter, así como os posibles ingresos que se obteñan por servizos prestados polo colexio por publicación, documentación, informacións ou ditames.
Artigo 76º.-Dos recursos extraordinarios.
Constituirán os recursos extraordinarios do colexio:
1. As subvencións ou doazóns que se lle concedan.
2. Os bens mobles e inmobles de toda clase que por herdanza, doazón ou outro título xurídico reciba, tras a aceptación da Xunta de Goberno.
3. As cantidades que por calquera concepto corresponda percibir ao colexio, cando administre, en cumprimento dalgún encargo temporal ou definitivo, cultural ou benéfico, determinados bens ou rendas.
Artigo 77º.-Administración.
1. O patrimonio do colexio será administrado pola Xunta de Goberno, facultade que exercerá a través do tesoureiro e coa colaboración técnica que precise.
2. O decano exercerá as funcións de ordenador de pagamento, que o tesoureiro executará e coidará da súa contabilización.
TÍTULO VII
Do persoal e do funcionamento administrativo do colexio
Artigo 78º.-Expedientes, actos e comunicacións.
a) A actividade do colexio axustarase, no non previsto neste estatuto nin no Estatuto Xeral da Avogacía Española ao disposto nas leis administrativas ou laborais, segundo a natureza dos asuntos desenvolvidos.
b) As convocatorias, circulares e toda clase de notificacións e comunicacións colexiais poderanse practicar por medios telemáticos, fax, listas de correo de distribución electrónica ou mensaxes de correo electrónico ao enderezo que o letrado facilitase ao colexio.
c) Exclúese do anterior o xeito de notificación das resolucións recaídas nos expedientes disciplinarios ou sancionadores que deberá de seguir o procedemento previsto no Estatuto Xeral da Avogacía Española.
d) As comunicacións, notificacións e demais escritos oficiais do Colexio de Avogados de Lugo terán como idioma o galego, sen prexuízo da súa tradución, se así se require ao castelán.
Artigo 79º.-Do secretario técnico, director letrado ou xerente do colexio e persoal administrativo e auxiliar.
O colexio de avogados poderá contar cos servizos dun secretario técnico, director letrado ou xerente, que organizará administrativamente o colexio e terá as demais funcións e competencias que a propia Xunta determine ou delegue, excepto a competencia para resolver expedientes disciplinarios.
A Xunta de Goberno procederá á designación dos empregados administrativos, auxiliares e subalternos que sexan necesarios para a boa marcha do colexio.
TÍTULO VIII
Artigo 80º
En todo o non previsto nestes estatutos será de aplicación o Estatuto Xeral da Avogacía Española e o Estatuto do Consello da Avogacía Galega, as normas de desenvolvemento que os devanditos consellos diten e a Lei de réxime xurídico das administracións públicas e do procedemento administrativo común que se aplicará a cantos actos dos órganos colexiais supoñan exercicio de potestades administrativas.
TÍTULO IX
Artigo 81º
A extinción do Colexio Provincial de Avogados de Lugo requirirá o acordo das tres cuartas partes dos seus membros adoptado na Xunta Xeral convocada para o efecto e ratificado pola disposición legal correspondente. A liquidación levarase a cabo
conforme as disposicións legais e prescricións contidas no acordo de disolución adoptado pola Xunta Xeral á que se refire o parágrafo anterior.